L’Ajuntament de Burjassot embelleix espais urbans amb l’art del grafit
2025-07-24

Una de les tasques de l’Àrea de Serveis Municipals de l’Ajuntament de Burjassot és el manteniment, la neteja i l’adequació dels diferents espais urbans de la ciutat per aconseguir que la circulació i la vida en els carrers del municipi siga el més agradable possible per als ciutadans i ciutadanes que, diàriament, transiten per ells.

Un dels últims treballs realitzats en aquest sentit ha sigut l’embelliment de diferents llocs del municipi utilitzant la tècnica artística del grafit. És el cas de les escalinates situades darrere del Parc El Mirador que, recentment, han sigut decorades per l’artista grafiter valencià, Xema González.

Les escalinates, fins ara brutes pel pas del temps i per les pintades, llueixen ara d’un blau intens, amb motius aquàtics, que evoquen el mar.